google/wiki40b huggingface dataset:
יהושע צ'צ'יק

יהושע צַ'צִ'יק (Chachik;‏ 9 באוקטובר 1895 – 23 בינואר 1973) היה מו"ל עברי.

תולדות חייו

צ'צ'יק נולד בסטולין שברוסיה הלבנה (אז חלק מהאימפריה הרוסית). גדל בפינסק, ולמד שם בחדר. בצעירותו ארגן אגודה ציונית לנוער בסטולין.
בשנת 1913 עלה לארץ ישראל, עבד ברחובות כפועל שכיר בחקלאות והתנדב כעסקן ציבור.
עם פרוץ מלחמת העולם הראשונה גורש למצרים על ידי השלטונות העות'מאנים. משם עבר לארצות הברית והיה פעיל שם בתנועת פועלי ציון. עם הקמת הגדודים העבריים, התנדב לגדוד נהגי הפרדות, וחזר עִמם לארץ ישראל.
לאחר שחרורו מהצבא, ייסד בירושלים חנות לספרים עבריים בשם "תרבות". לאחר מכן הצטרפו אליו, כשותפים בחנות, מרדכי ניומן ויוסף שְׂרֶבֶּרְק, והחנות התפתחה למרכז לתרבות והשכלה בירושלים, לימים הוצאת מצפה.
צ'צ'יק נודע בפעלו להגנת הרובע היהודי מכנופיות ערביות בפרעות תר"פ והוא המשיך בפעילותו הצבאית בתפקידי פיקוד ב"הגנה".

פעילותו המו"לית

בשנת 1925 ייסד צ'צ'יק יחד עם מרדכי ניומן ויוסף שרברק את הוצאת הספרים העברית "מצפה", שהייתה הוצאת-הספרים הפרטית הראשונה בארץ ישראל, וגם בשנות ה-20 וה-30 הייתה אחת משלוש ההוצאות העבריות הפרטיות בארץ ישראל. ההוצאה התמקדה בספרות ובשירה.
בשנת 1933 שיתף פעולה עם הוצאת שטיבל ויצר את הוצאת "שם" (ראשי תיבות: 'שטיבל–מצפה') להוצאת ספרי ילדים; השותפות התפרקה ב-1935. 
בשנת 1941 מוּזגה פעילותה של "מצפה" עם הוצאת י' שרברק תחת ניהולו של יוסף שרברק.
ב-1944 פתח צ'צ'יק את הוצאת יהושע צ'צ'יק, אשר התמקדה בהוצאת ספרי מוזיקה, תיאטרון, היסטוריה ואנציקלופדיות. 
במשך שנים רבות היה יושב ראש התאחדות הוצאות הספרים בישראל.
הלל הילמן

ביוגרפיה

למד בבית ספר תיכון בעיר ריגה, ואחר-כך נסע ללמוד במחלקה למטלורגיה בבית הספר הגבוה להנדסת מכרות בעיירה לאובֶּן שבאוסטריה , וכששב לרוסיה עבר את הבחינות במכון הממלכתי לכרייה בסנקט פטרבורג וקיבל שם את התואר מהנדס מטלורגי.
נשא את גיטה לבית בנימינוביץ' מריגה, ובני הזוג היו הורים לבן ובת, ישראל הילמן ופליה ברר.
בשנת 1932 עלה לארץ ישראל והשתקע בשדרות רוטשילד בתל אביב. בשנת 1933 יסד ברמת גן את מפעל "פַּלאָלוּם" (Palalum; השם הוא הלחם של 'פלשׂתינה' ו'אלומיניום') לייצור כלי מטבח ובית מאלומיניום עם שני שותפים, בעלי מפעל לייצור מוצרי אלומיניום בריגה, וניהל אותו במשך עשרות שנים.
בסוף שנות ה-30 הצטרף אליו בהנהלת המפעל בנו ישראל הילמן.
הילמן היה מעסקני התאחדות התעשיינים, וכן היה מיוזמי ומייסדי המועדון המסחרי והתעשייתי וכיהן כנשיאו הראשון.

בבחירות לכנסת השנייה (1951) נכלל ברשימת הציונים הכלליים. 
בשנת 1946 התאלמן מאשתו גיטה.
כעבור שנים ספורות נשא את יוליה שיינברג.
בשנת 1957 נקלע מפעל פלאלום לחובות, ועבר הליך של פירוק וכינוס נכסים. מפעל פלאלום נמכר לבסוף לשלמה הלטרף שהיה מנהל העבודה של מפעל, והוא המשיך לפעול ברחוב שפירא ברמת-גן. לאחר שהמפעל נסגר סופית, נמכר המגרש בשנת 2000 תמורת כ-17 מיליון דולר, ונבנה עליו פרויקט מגורי היוקרה "אלוני בורוכוב" 
נפטר בבית החולים תל השומר ביולי 1968, בסמוך למלאת לו 76.
נקבר בבית העלמין קריית שאול.
הותיר את אשתו יוליה, את שני ילדיו ונכדיו.
בנו ישראל הילמן נשא את רות פרידמן-לבוב, פסנתרנית ומורה למוזיקה, מייסדת ומנהלת הקונסרבטוריון העירוני באר שבע (בתו של אריה פרידמן-לבוב, זמר, מורה לזמרה ומנצח מקהלות).
אחד מאחיה של אשתו, המהנדס זאב בנימינוביץ', יסד בשנות ה-30 את המפעל הראשון בארץ למדחסים.

אחותה אסתר שרה (טינה) נישאה לליאופולד שן (Schen;‏ 1891–1968), ממנהיגי הקהילה היהודית בבריטניה ומראשי קק"ל שם, ולאחר עלייתו לישראל נשיא ומנכ"ל חברת "קֶרֶת" לשיכון ולמשכנתאות, שבנתה שכונה ליוצאי ארצות אנגלו-סקסיות בקריית טבעון.
בעיות השלום והסוציאליזם

בעיות השלום והסוציאליזם (ברוסית: Проблемы мира и социализма; באנגלית: Problems of Peace and Socialism, ויצא גם תחת השם World Marxist Review) היה הירחון המשותף של המפלגות הקומוניסטיות ברחבי העולם אשר הלכו בקו של ברית המועצות, אשר פעל במשך 32 שנים, משנת 1958 לשנת 1990.
משרדי העיתון שכנו בפראג שבצ'כוסלובקיה. כל גיליון הופץ בקרוב לחצי מיליון עותקים, בכ-145 מדינות, ובשיאו תורגם ל-41 שפות שונות. בצוות הירחון בשיאו כלל כ-400 עובדים, מתוכם כמאתיים מברית המועצות. המימון להפעלת המערכת והפצת הגיליונות הגיע מהמפלגות הקומוניסטיות ברחבי העולם.
בגליונות האחרונים החלה תפנית בקו האידאולוגי של הירחון והוא פרסם מאמרים מפרי עטם של כותבים אשר לא היו מזוהים עם רעיונות המרקסיזם, בהם זביגנייב בז'ז'ינסקי, אלכסנדר דובצ'ק, מילובאן דז'ילאס ואנדריי סחרוב.
לקראת סגירתו מנה צוות העיתון כ-40 אנשים, בעיקר עובדים צ'כים, והמימון אליו הגיע מהמפלגה הקומוניסטית הסובייטית ומונגולית בלבד. בשנת 1990 הועבר בניין המערכת של הירחון לכנסייה הקתולית.
פותחים יום

היסטוריה

פורמט התוכנית מבוסס על התוכנית "פותחים שישי" ששודרה בערוץ 2 ובהמשך ברשת 13 בימי שישי.
לפני עליית התוכנית, שודרה באותה משבצת התוכנית "העולם הבוקר: החיים הטובים". לאחר מספר שבועות בה שודרה הוחלט ברשת להוריד את התוכנית ובמקומה שובצה "פותחים יום".
התוכנית הראשונה עלתה ב-27 בנובמבר 2017. את התוכנית הגישו אלעד זוהר (שעזב את הגשת "העולם הבוקר" על מנת להגיש את התוכנית) ונועה רוזין שהגישו את "פותחים שישי".
מדי פעם מוחלף אחד המגישים על ידי מגישים אחרים בערוץ 13.
אנה ארונוב

ביוגרפיה

ארונוב נולדה בקירגיזסטן הסובייטית לארקדי וגלינה ארונוב. בשנת 2000, בגיל 18, עלתה יחד עם משפחתה לישראל וגדלה בחדרה.

קריירה

ארונוב רוקדת מגיל 6. משנת 2002 רוקדת עם הרקדן דני יוחטמן, שגם הוא השתתף בתוכנית "רוקדים עם כוכבים", והשניים משתתפים כזוג בתחרויות בארץ ובעולם. יחד הם זכו בגביעי ישראל ובגביעים בינלאומיים בריקודים לטינו-אמריקאיים בין השנים 2003–2005.
ארונוב זכתה לחשיפה בשנת 2005, כבת זוגו לריקודים של סמי הורי בעונה הראשונה של תוכנית המציאות, "רוקדים עם כוכבים", שבה היא הגיעה למקום השני בגמר.
באותה שנה הצטרפה לצוות הפאנל בתוכנית "בנות", לצד דנה ספקטור, רבקה מיכאלי, שרון חזיז ועדן הראל ששודרה ב"הוט 3", וגם פתחה בית ספר לריקודים בו היא מלמדת ומדריכה זוגות ילדים בריקודים סלוניים ומכשירה אותם לקראת תחרויות בישראל ובעולם.
בעונה השנייה של התוכנית רוקדים עם כוכבים רקדה לצד חיים רביבו וגם שם הגיעה למקום השני. בעונתה השלישית של התוכנית ששודרה בשנת 2007, לא השתתפה כמתחרה, אלא לאורך העונה הופיעה כמדריכת סגנונות יחד עם בן-זוגה לריקודים, דני יוחטמן. בשנת 2008 חזרה ארונוב לעונה הרביעית, ורקדה יחד עם השחקן ליאור מילר, והם הגיעו למקום השלישי. בשנת 2009 רקדה בעונה החמישית לצד בן הזוג מייקל לואיס, איתו זכתה לראשונה במקום הראשון. בעונה השישית רקדה עם רון שחר והם סיימו במקום השני.
ב-2011 השתתפה ארונוב במופע החנוכה לילדים ״I פסטיגל״. שנה לאחר מכן לוהקה בפעם השנייה למופע החנוכה "SPY פסטיגל".
ב-2011 השתתפה בתוכנית הריאליטי, "הישרדות VIP", ששודרה ב-2012 בערוץ 10 וסיימה במקום השלישי (הודחה בהצבעת הקהל במהלך אירוע הגמר).
ב-2014 השתתפה בסרט התיעודי-קומי "אילוף הגוררת" בבימויה של ריקי שלח, ובאותה שנה גילמה מורה לריקוד בסדרת הקומית "משפחה שולטת" שמשודרת בערוץ הילדים.
ב-2015 לקחה חלק ב"היי סקול פסטיגל" לצד אליאנה תדהר, מוקי, יהודה לוי ואחרים.
החל מיוני 2017 היא משמשת כשופטת בריאליטי הריקודים של קשת "רק רוצים לרקוד".
ב-15 בנובמבר 2018 עלתה לשידור בקשת 12 תוכנית הריאליטי "לאהוב את אנה", שבה אנה ארונוב מחפשת אהבה.

חיים אישיים

ארונוב הייתה בזוגיות עם השחקנים ליאור מילר ואיתי תורג'מן ועם השף אסף גרניט.
ב-2018 השתתפה בסדרה לאהוב את אנה. בעקבות התוכנית החלה בזוגיות עם אייל אלגבי. השניים נישאו ב-11 ביוני 2019. ההכנות לחתונה צולמו בסרט "החתונה הסודית של אנה ששודר ב-6 ביולי 2019 בקשת 12.
ארונוב מגדירה את עצמה כאתאיסטית.
פרשת הניצבים

באוקטובר 2013 התחילה סדרת אירועים במשטרת ישראל במהלכה, בתוך 16 חודשים סיימו את תפקידם בצמרת המשטרה שבעה ניצבים. על אף שכל אחד מהמקרים הוא נפרד, סמיכות הזמנים, הנסיבות וסיבות סיום התפקידים גררו התייחסות לכל המקרים כאל פרשה אחת שכונתה בתקשורת פרשת הניצבים.

מסגרת הפרשה

בשלהי תקופת כהונתו של רב ניצב יוחנן דנינו בתפקיד המפקח הכללי של משטרת ישראל אירעה שרשרת מקרים שבהם פוטרו או פרשו מהמשטרה שבעה קצינים בכירים בדרגת ניצב, רובם לאחר שהיו בחקירת המחלקה לחקירות שוטרים ורובם בשל חשד להטרדה מינית ועבירות מין אחרות. גם קצינים בכירים נוספים נחקרו בחשד להטרדה מינית ועבירות מין. ריכוז כל האירועים בפרק זמן קצר יחסית, של קצת יותר משנה, גרר התייחסות תקשורתית והתייחסות ציבורית לכל הפרשות הללו כאל פרשה אחת מתגלגלת שהעידה על סיאוב בצמרת משטרת ישראל.

השלכות

לאחר סיום תפקידו של דנינו כמפכ"ל, בעקבות הפרשה ובעקבות לחץ ציבורי רב, הציע השר לביטחון הפנים גלעד ארדן למנות מפכ"ל מארגון חיצוני למשטרה. ארדן פנה לגל הירש, תא"ל במיל' בצה"ל אשר שימש במגוון תפקידים ובתפקידו האחרון שימש כמפקד עוצבת הגליל. בשטח העוצבה עליה פיקד, נחטפו החיילים אהוד גולדווסר ואלדד רגב. חטיפה זו הובילה לפרוץ מלחמת לבנון השנייה. ביקורת ציבורית נרחבת הובילה לפתיחת הליך בירור על ידי היועץ המשפטי לממשלה יהודה ויינשטיין שהתארך ולבסוף גרר את ביטול מינויו של הירש. לאחר התארכות תהליך המינוי, הסמפכ"ל בנצי סאו מונה כממלא מקום עד לספטמבר 2015 כאשר נבחר רוני אלשיך שכיהן בשלל תפקידים בשב"כ ומונה לסגן ראש הארגון. כהונתו של סאו הוארכה לבסוף עד אשר אלשיך נכנס לתפקידו ב-3 בדצמבר 2015.
קאט דלונה

ילדותה

דלונה נולדה בברונקס בניו יורק להורים ממוצא דומיניקני ובגיל צעיר עברה משפחתה לרפובליקה הדומיניקנית. בגיל 12 החלה להופיע ובגיל 14 חזרה משפחתה לניוארק, ארצות הברית. במהלך לימודיה בתיכון הקימה עם כמה חברים הרכב מוזיקלי בשם "Coquette". זמרות שהשפיעו על סגנונה המוזיקלי היו בילי הולידיי ואריתה פרנקלין. בגיל 15 השתתפה בתחרות כשרונות בחסות קוקה קולה שם זכתה במקום הראשון עם השיר "I Will Always Love You". בשנת 2006 החליטה דלונה לפתוח בקריירת סולו והוחתמה על ידי חברת ההקלטות אפיק רקורדס.

2007-2008: אלבום בכורה

לאחר חתימתה על חוזה עם חברת אפיק רקורדס החלה דלונה לעבוד עם מפיקים מוזיקליים כמו רד וואן, איתו עבדה על מרבית השירים מאלבום הבכורה שלה. ב-15 במאי 2007 הוציאה דלונה את הסינגל הראשון שלה "Whine Up" שיצא גם באנגלית וגם בספרדית. השיר הגיע לראשי המצעדים באירופה, קנדה וארצות הברית. ב-7 באוגוסט 2007 הוציא דלונה את אלבום הבכורה שלה שנקרא "9 Lives", עד היום האלבום נמכר במלמעלה מ-200 אלף עותקים. ב-28 באוגוסט יצא הסינגל השני מהאלבום שנקרא "Am I Dreaming". ב-11 בספטמבר יצא שיתוף פעולה של דלונה עם הזמר אומריון בשיר "Cut Off Time". ב-5 בפברואר יצא הסינגל השלישי, "Run the Show" שהיה דואט עם באסטה ריימס בגרסה האמריקאית ודואט עם דון עומר בגרסה הספרדית. השיר נחשב ללהיט הכי גדול של דלונה עד היום ולאחר יציאתו יצא האלבום שוב בחברת התקליטים של הזמר אייקון. ב-8 באוקטובר יצא שיתוף פעולה של דלונה עם דארין בשיר "Breathing Your Love". בספטמבר 2008 ביצעה דלונה את המנון ארצות הברית במשחק של פילדלפיה איגלס נגד דאלאס קאובויס. הסינגל הרביעי והאחרון מהאלבום היה "In the End" שיצא ב-30 באוקטובר 2008.

2009-2011: אלבום שני

ב-22 בינואר 2009 יצא דואט של דלונה עם ליל ויין בשיר "Unstoppable" שנכנס לפסקול הסרט וידויים של שופהוליק. במאי 2009 הוציאה דלונה את "Dance Bailalo" שהיה סינגל דיגיטלי לקידום האלבום. בפברואר 2010 השתתפה דלונה בגרסה הספרדית לשיר "We Are the World" לצידם של אמנים כמו פאולינה רוביו, טליה, בלינדה פרגרין סצ'ואל וצ'איאן ועוד אחרים. ב-16 באפריל 2010 יצא הסינגל השני מהאלבום היה "Push Push" יחד עם אייקון. במהלך סיבוב הופעות אליו יצאה דלונה ברחבי אירופה חתמה דלונה על חוזה הקלטות עם חברת יוניברסל מיוזיק גרופ. ב-22 באוקטובר יצא הסינגל השלישי שהיה "Party O'Clock". אלבומה השני של דלונה שנקרא "Inside Out" יצא ב-5 בנובמבר 2010 ולא זכה להצלחה כמו קודמו. ב-22 בפברואר 2011 יצא הסינגל הרביעי מהאלבום שהיה "Dancing Tonight". הסינגל החמישי והאחרון מהאלבום היה "Drop It Low" שיצא ב-10 במאי.

2012-הווה: אלבום שלישי

ב-11 ביולי 2012 הוציאה דלונה את השיר "Sobredosis" שהיה שיתוף פעולה עם הזמר הספרדי אל קאטה. ב-21 באוגוסט יצא הסינגל "Wanna See U Dance". בפברואר 2013 יצא שיתוף פעולה של דלונה יחד עם התקליטן יאס קרטר בשיר "Wild Girl". אלבומה השלישי של דולונה נקרא "ViVa Out Loud" ועתיד לצאת בסוף שנת 2013.

חיים אישיים

דלונה נמצאת במערכת יחסים עם ג'סי קורן, מנהל חברת "dGi".
ניר גלים

היסטוריה

הוקם  ביום כ"ב חשון תש"י, 19 בנובמבר בשנת 1949 סמוך לים ולנחל לכיש, על אדמות הכפר הערבי ערב סוכריר, שנהרס על ידי חטיבת גבעתי בקרב סוכריר. שמו הראשון של המושב היה "ניר וגל". מייסדי ניר גלים היו ברובם ניצולי השואה יוצאי הונגריה ומרכז אירופה. במקום פועל "בית עדות" - מוזיאון המוקדש ליהדות מרכז אירופה הכולל דגמי בתי כנסת שנשרפו בליל הבדולח.
ב-31 באוגוסט 1955 פוצצו מסתננים ממצרים את בית הבאר של היישוב. בשנת 1956 חובר היישוב לרשת החשמל הארצית. בשנת 1964 הוקמה ביישוב תחנת דלק של חברת פז.

פעילות במושב

במושב פעילות קהילתית וחברתית ענפה המופעלת על ידי וועדות שונות מקרב התושבים.
בניר גלים קיימת הרחבה קהילתית צעירה לציבור דתי לאומי. נכון לאוגוסט 2012 נמכרו כ-130 מגרשים בהרחבה ומתוכם נקלטו כ-100 משפחות. בשלושים השנים האחרונות משמש הרב צבי ארנון כרב המושב.
בצמוד לניר גלים נמצאים הישיבה התיכונית נווה הרצוג והמושב בני דרום.
הסופרת זהבה קור מתגוררת במושב.

מקורות פרנסה

בבעלות המושב רפת חלב, לול תרנגולים לשחיטה, מכוורת דבש גדולה, גידולים חקלאיים ובייחוד פפריקה וכותנה. כמו כן ממוקמות בניר גלים תחנת דלק ומסעדה.
בניר גלים קיים מפעל צעצועים לגני ילדים.
אוניברסיטת ליברפול

היסטוריה

האוניברסיטה הוקמה בשנת 1881 כקולג' האוניברסיטאי של ליברפול, וקיבלה את תלמידיה הראשונים בשנת 1882. בשנת 1884, היא הפכה לחלק מאוניברסיטת ויקטוריה הפדרלית. לאחר קבלת כתב הזכויות המלכותי וחקיקת חוק הפרלמנט בשנת 1903, היא הפכה לאוניברסיטה עצמאית, עם זכות להעניק תארים משלה, ושמה שונה לאוניברסיטת ליברפול.
במהלך השנים שמונה מזוכי פרס נובל, מתחומי המדע, הרפואה והשלום עבדו באוניברסיטה במשך תקופה משמעותית. זוכי פרסי נובל היו הרופא רונלד רוס, הפיזיקאי צ'ארלס גלובר ברקלה, הפיזיולוג סקוט שרינגטון, הפיזיקאים ג'יימס צ'דוויק וג'וזף רוטבלט, הכימאי רוסרט רובינסון, הביוכימאים האר גובינד חורנה ורודני רוברט פורטר. בשנת 1902, רונלד רוס היה לבריטי הראשון שקיבל פרס נובל.

האוניברסיטה כיום

ליברפול מדורגת במקום השישי באופן התרומה לה, המוערכת ב-110 מיליון לירה שטרלינג, על פי קרן סוטון טראטסט. האוניברסיטה חברה באגודת ראסל גראפ. באוניברסיטה רשומים מעל ל-23,000 סטודנטים, וכמעט 18,000 סטודנטים שלומדים בה בזמן נתון. לאוניברסיטה יש טווח לימודים ומחקר עצומים בנושאי המדע והאמנות, ויש בה בית ספר גדול לרפואה, המקושר לאוניברסיטה השכנה, אוניברסיטת-בית החולים המלכותית של ליברפול. סר הווארד ניובי יתפוס את מקום סגן-נשיא האוניברסיטה החל מספטמבר 2008. 
באוניברסיטה ישנה מועצת תלמידים, המייצגת את האינטרסים של הסטודנטים, הידועה כארגון הסטודנטים של ליברפול.
בעוד שבליברפול ישנן 3 אוניברסיטאות, המושג אוניברסיטת ליברפול מיוחס בדרך כלל לאוניברסיטה זו, ולא לשתי האחרות, אוניברסיטת התקווה של ליברפול, ואוניברסיטת ג'ון מורס.

הקמפוס

באוניברסיטה שתי ספריות; ספריית הארולד כהן וספריית סידני ג'ונס. באוניברסיטה בית ספר לרפואה, בית ספר למדעים ביו-רפואיים, בית ספר לרפואת שיניים. יש בה פקולטה לוטרינריה ופקולטה להנדסה. כמו כן באוניברסיטה גם יחידה ללימודי השפה האנגלית, מרכז ללימודי השפה המאנית, ומעונות סטודנטים.

אחוות הסטודנטים של ליברפול

אחוות ליברפול היא מרכז חיי הסטודנטים באוניברסיטה. היא אחוות התלמידים הגדולה ביותר באנגליה, והשנייה בגודלה באירופה לאחר אוניברסיטת סטרט'יקלייד. האחווה כוללת מספר ברים ובתי קפה וכמו כן גם משרדים המשמשים את הסגל הניהולי. יש בה גם אולם גדול בו מתנהלים חיי הסטודנטים, המהווה מקום מפגש פופולרי. בכל יום שני האחווה מארחת אירוע הנקרא החזון הכפול שהוא ליל התלמידים הגדול ביותר בממלכה המאוחדת. 
האחווה שימשה לפרסום עיתון התלמידים של ליברפול עד שפשט רגל בשנת 2007, בשל חוסר פופולריות וניהולו הלקוי. מאז, הוחלף בהוצאת הספרים הרשמית של האחווה, הספינקס. עיתון סטודנטים בין-עירוני הנקרא LX גם הוצא באופן עצמאי באוגוסט 2007, בשיתוף עם האוניברסיטה ועם עוד גופים בליברפול כמו אוניברסיטת ג'ון מורס ואוניברסיטת התקווה של ליברפול.
דאונינג 10

רחוב דאונינג מספר 10 (באנגלית: Downing Street‏ 10; ידוע לרוב בפשטות כ"מספר עשר", Number 10) היא כתובת מעונו הרשמי ומשרדו של ראש ממשלת בריטניה. הבית נמצא ברחוב דאונינג ברובע וסטמינסטר בלונדון.
הבית נבנה לפני כשלוש מאות שנה, הוא בעל שלוש קומות ויש בו כמאה חדרים.  מעונו הפרטי של ראש הממשלה נמצא בקומה השלישית, ובקומת המרתף מצוי המטבח. הקומות האחרות משמשות למשרדים, אולמות כנסים וחדרי אוכל בהם מארח ראש הממשלה את מנהיגי העולם ואישים מכובדים אחרים. הבית נמצא סמוך לארמון וסטמינסטר, בו יושב הפרלמנט, ולארמון בקינגהאם.
המלך ג'ורג' השני העניק את הבית בשנת 1732 לרוברט וולפול, ראש הממשלה הראשון של בריטניה. באותם ימים המבנה היה מחולק לשלושה בתים, ואלו אוחדו על ידי הארכיטקט הבריטי ויליאם קנט למבנה הנוכחי.
למרות גודלו ומיקומו הנוח, בסמוך לבית הפרלמנט, מעטים מראשי הממשלה הראשונים גרו בו משום שהיה יקר לתחזוקה, רעוע ומוזנח.
ב-7 בפברואר 1991 ערך ארגון הצבא האירי הרפובליקני הזמני התקפת מרגמות על הבית.
פרומתאוס (ירח)

מידע כללי

פרומתאוס הוא אחד מהירחים הרועים בטבעות שבתאי. אלו ירחים  שכתוצאה מכח הכובד שהם מפעילים הם מונעים מהחלקיקים בטבעת הפנימית מלהתפזר.
לפרומתאוס שדה כבידה בשם פרומתיאן (באנגלית:Promethian). שדה כבידה זה מושך אבנים ועצמים הקרובים אליו, מביא ליצירת קשרים בטבעת F  של שבתאי. ללא שדה כבידה זה, האזור הזה בטבעת ככל הנראה היה מתפזר. 
לפי תצלומים שנערכו ב 2008 -2009 על ידי הגשושית קאסיני התגלה, שבניגוד לירחים אחרים, הירח מסתובב סביב ציר אורכו.

פני השטח

פרומתאוס הינו מכותש, אם כי צפיפות המכתשים היא לא גדולה,ומרבית פני השטח שלו, לפחות אלה שצולמו, מכוסים באבק. קוטרם של הגדולים שבמכתשים מגיע רק עד כ- 20 ק"מ. נמצאו גם מספר רכסים ועמקים על פני הירח.
בגלל שדה כבידתו, פני שטחו אינם קבועים ומשתנים בגלל סלעים ועצמים אחרים הנופלים עליו.

מיקום בטבעות שבתאי

מיקומו של פרומתאוס הוא בין טבעת F לטבעת A של כוכב שבתאי .
מרחק טבעת A משבתאי הוא 122,170 ק"מ ורוחבה 14,600 ק"מ.
מרחק טבעת F משבתאי הוא 140,180 ורוחבה 30-500 ק"מ.
גוף האדם

מערכות בגוף האדם

גוף האדם מחולק למערכות גוף רבות ושונות. כל מערכת מורכבת מאיברים שהם קבוצה של רקמות הפועלות באמצעות מערכת מווסתת - מערכת העצבים המרכזית והמערכת ההורמונאלית.

מערכת הכסות

מערכת הכסות עוטפת את חלקו החיצוני של הגוף וכוללת את העור, השיער, הציפורניים ובלוטות הזיעה. העור מכסה כמעט את כל שטחו של הגוף ותופס 15 אחוזים ממשקלו. בכך הוא מהווה את האיבר הגדול ביותר בגוף. מערכת הכסות מפרידה בין האדם לסביבה החיצונית, היא מספקת הגנה ובידוד מהסביבה החיצונית ומאפשרת לאדם לקבל מידע אודותיה.

מערכות גוף משניות וסיווגים על פי חלוקות אחרות

בנוסף למערכות הגוף העיקריות שפורטו, ניתן לסווג גם מערכות נוספות של הגוף על פי הגדרת תפקידן, שהוא בדרך כלל צר יותר משל המערכות העיקריות. כך, למשל, מערכת הראייה או מערכת דרכי המרה. 
קיימות גם חלוקות אחרות של איברי הגוף על פי פעולתם, למשל "מערכת ההפרשה החיצונית", הכוללת איברים הקשורים להפרשת צואה, שתן, זיעה ופחמן דו-חמצני - איברים שבחלוקה הרגילה משויכים למערכת העיכול, מערכת השתן, מערכת הכסות ומערכת הנשימה, בהתאמה.

רקמת חיבור

ב-מרץ 2018 פורסם בכתב העת Scientific Reports שהחוקרים גילו איבר חדש בגוף האדם שמתואר כרשת תלת ממדית של רקמת חיבור בין חללים מלאי מים. הרשת עשויה מקולגן ואלסטין ובתוכה נוזל. רקמה זו נמצאת בין שתי הריאות ובתוכן, על העור, במערכת העיכול ובעורקים. לדעת החוקרים רשת זו עשויה לתפקד כבולם זעזועים בגוף האדם. בנוסף היא משמשת כשער לנוזלים שנכנסים למערכת הלימפה, ולכן היא עלולה להפיץ מחלות בתוך הגוף, וגם לסייע בהתפתחות של גרורות סרטניות.

הגפיים

הגפיים נועדו לתמוך ביציבתו של האדם ולאפשר לו לבצע מטלות שונות.
באטראנג

באטראנג (באנגלית: Batarang) זהו נשק-הטלה הנמצא בשימוש גיבור העל באטמן. השם נגזר משילוב המילים האנגליות bat (עטלף) ו-boomerang (בומרנג).
למרות מטרתו ההתחלתית, כיום רוב וריאציות הבאטראנג דומות יותר לשוריקן מאשר לבומרנג, והנשק כאמור, אינו חוזר לנקודת הטלתו. עם זאת, ישנן גרסאות בהן לבאטמן יש באטראנגים הן דמויי בומרנג והן דמויי שוריקן. בזכות יכולותיו ארוכות הטווח המאפשרות ניטרול אויבים חמושים ללא הריגתם, הפך הבאטראנג לתחליף של באטמן לאקדחים (מהם הוא סולד בעקבות אופן רציחת הוריו), וכך הפך לאחד מכלי הנשק היותר מזוהים עמו, והופיע בכל עיבוד טלוויזיוני וקולנועי של באטמן.
ההופעה הראשונה של הנשק הייתה בגיליון השלושים ואחת של סדרת הקומיקס "Detective Comics", שם תואר כבומרנג מתכתי הנזרק על אויביו של באטמן ומיד חוזר לידיו. עם השנים עבר הבאטראנג שינויים רבים, כגון: גרסה המותאמת לחגורת האביזרים (Utility belt) שבאטמן נהג ללבוש, גרסה המאפשרת חימוש בחומרי נפץ, כזאת המחשמלת בעת מגע, וכו'... 
בנוסף לתקיפה ישירה, באטמן השתמש בבאטראנג לשם תנועה יעילה, כאשר קשר אותו לחבל על מנת שיוכל להיתפס בחומרים שונים ולאפשר התנדנדות. עם הזמן, הוחלף פטנט זה ברובה חבלים היורה חבלים לשם אותה מטרה, שלימים הפך לתחליף מקובל לבאטראנג עם חבל בעיבודים השונים.
בעקבות הצלחתו, היווה הבאטראנג מודל לכלי נשק רבים של דמויות אחרות: מספר רובינים השתמשו בוראיציות של הבאטראנג, כאשר הבולט שבהם הוא טים דרייק, הרובין השלישי, שיצר שוריקן בצורת האות "R", בנוסף גם קאטוומן יצרה גירסת באטראנג משלה.
בוג'ק הורסמן

תקציר העלילה

הסדרה מתרחשת באזור הוליווד, לוס אנג'לס, שלאחר מכן נעשית ל"הוליוו" עקב גניבת והשמדת האות ד'. בוג'ק הורסמן הוא כוכב עבר שכיכב סיטקום טלוויזיוני בהיסטוריה חלופית של שנות ה-90, בה בני אדם חיים לצד גרסאות מואנשות של בעלי חיים. בוג'ק מחליט לחזור לתודעה הציבורית באמצעות ספר אוטוביוגרפיה, שנכתב בידי סופרת הצללים דיאן נוין. נוסף לכך נאלץ בוג'ק להתמודד עם דרישותיה של סוכנתו וחברתו לשעבר פרינסס קרולין, התנהגותו הילדותית של שותפו לבית טוד, וכן עם יריבו הידידותי מיסטר פינאטבאטר, החבר של דיאן. הסדרה מבצעת סאטירה על הוליווד, ידוענים, התמכרויות לסמים, חרדה ועל תעשיית הקולנוע והטלוויזיה האמריקאית.
ג'ונתן דמי

ביוגרפיה

דמי נולד בכפר באלדווין שבמחוז נאסו, ניו יורק. למד באוניברסיטת פלורידה.
דמי הוא דודו של הבמאי טד דמי. לדמי שלושה ילדים: רמונה, ברוקלין וג'וזפין משתי מערכות יחסים שניהל עם ג'ואן הווארד ואוולין פורסל.

תחילת הקריירה

דמי החל את הקריירה שלו בתחילת שנות ה-70 כשעבד על סרט ניצול בשביל רוג'ר קורמן, בשנת 1974 עבר דמי לבימוי עצמאי וביים את סרטו הראשון "כלא לוהט".
סרטיו של דמי בתחילת דרכו, ובהם "אמא מטריפה" ו"חיבוק קטלני", קיבלו ביקורות אוהדות מצד המבקרים אך לא זכו להצלחה קופתית.
סרטו זוכה שני פרסי האוסקר "מלווין והווארד" בכיכובה של מרי סטינבורגן שיצא לאקרנים ב-1980, פרץ לדמי את מחסום האלמוניות והקנה לו מעמד של במאי מתחיל ומוערך מאוד בהוליווד.
הצלחת הסרט הובילה את דמי לביים את דרמת המלחמה "נשים בעורף" בכיכובם של גולדי הון, קורט ראסל וקריסטין לטי (קיבלה מועמדות אוסקר), ואת סרט הקאלט האלים "משהו פראי".
דמי חתם את עבודתו בשנות ה-80 עם קומדיית הפשע "נשואה למאפיה", לסרט ליהק דמי צוות שחקנים שכלל את מישל פייפר, מת'יו מודין ודין סטוקוול (זכה למועמדות אוסקר על תפקידו). דמי היה מועמד לפרס אינדפנדנט ספיריט עבור הסרט "לשחות לקמבודיה" אותו ביים אודות המצב הפוליטי בקמבודיה.

המשך הקריירה

סרטו הבא של דמי היה הדרמה "פילדלפיה", המבוססת על סיפורו האמיתי של עו"ד ההומוסקסואל ג'פרי באוורס אשר נדבק במחלת האיידס ונאלץ להילחם על זכויותיו המשפטיים והעקרוניים. דמי היה מועמד בזכות סרט זה לפרס הבמאי הטוב ביותר במסגרת פסטיבל הסרטים הבינלאומי בברלין.
ב-1998 ביים דמי את הדרמה המבוססת על ספרה של טוני מוריסון "חמדת", העלילה מתרכזת בחייה של סת' (אופרה וינפרי) בחורה אפרו אמריקאית המנהלת חיים נעימים ומסודרים באוהיו, לאחר שברחה מעבר של עבדות.
בשנת 2002 ביים דמי את המותחן "האמת אודות צ'ארלי" בכיכובם של מארק וולברג וטים רובינס, הסרט נכשל בקופות וגם הביקורות לא הטיבו. שנה לאחר מכן הפיק דמי ביחד עם צ'ארלי קאופמן את הדרמה "אדפטיישן" בכיכובם של ניקולס קייג', מריל סטריפ וכריס קופר.
ב-2004 הצליח עם מותחן המסתורין "המועמד ממנצ'וריה" שהכניס כמעט 100 מיליון דולר. סרט זה הוא רימייק לסרט מצליח משנת 1962, וחושף קונספירציה בחלונות הגבוהים בממשל האמריקאי. הסרט מביא את סיפורו של קצין בצבא האמריקני, בנט מרקו, שחושד שהפלוגה שלו עברה שטיפת מוח במהלך מלחמת המפרץ הראשונה, כדי לקדם עניינים פוליטיים בוושינגטון.
סרטו התיעודי של דמי "האיש מהמישורים" ("Man from Plains") מתעד את סיפור חייו של נשיא ארצות הברית ג'ימי קרטר. הוא צולם לאחר צאת ספרו פלסטין: שלום ולא אפרטהייד, וזכה בשלושה פרסים במסגרת "פסטיבל הסרטים של ונציה".
בשנת 2008 ביים דמי את סרטו האחרון עד כה "רייצ'ל מתחתנת", דרמה ריאליסטית על בחורה מעורערת שחוזרת לחיק משפחתה ומכניסה את כולם למערבולת של רגשות. דמי היה מועמד על סרט זה לפרס האינדיפנדנט ספיריט.
ב- 26 באפריל 2017, בגיל 73, הלך דמי לעולמו כתוצאה מסרטן הוושט וסיבוכים של מחלת לב. דמי הותיר אחריו אישה ושלושה ילדים.
דני הררי

ביוגרפיה

הררי שירת בצה"ל בשנים 1978 עד 2009 ומילא תפקידי פיקוד באגף המודיעין. בשנים 2004 עד 2009 שירת כמפקד יחידה 8200. במהלך שירותו זכה בפרס ביטחון ישראל. 
ב-2010 מונה לסמנכ"ל לאסטרטגיה וחדשנות בחברת "אדמה פתרונות לחקלאות". בנוסף, משמש כיו"ר דירקטוריון עמותת "אור לחינוך".  
הררי בעל תואר ראשון בשפה וספרות ערבית, בעל תואר שני בלימודי המזרח התיכון ותואר שני בלימודי ביטחון ומדע המדינה.